b'\n_START_ARTICLE_\nMarinidai\n_START_SECTION_\nIstorija\n_START_PARAGRAPH_\nBeni Marin gentis iki XI a. gyveno Libijos, Tuniso ir Al\xc5\xbeyro regione, kol Chamadid\xc5\xb3 (Hammadid) gentis i\xc5\xa1st\xc5\xabm\xc4\x97 \xc4\xaf vakarus. XII a. viduryje, kai susik\xc5\xabr\xc4\x97 ir greit i\xc5\xa1plito Almochad\xc5\xb3 imperija, Marinidai klajojo po Oranijos lygumas. Jau 1145 m., kartu su kitomis Zenata gentimis kovojo prie\xc5\xa1 Almochadus, bet pralaim\xc4\x97j\xc4\x99 atsitrauk\xc4\x97 \xc4\xaf Sacharos pakra\xc5\xa1t\xc4\xaf. Nuo 1169 m. Marinidai prad\xc4\x97jo pama\xc5\xbeu daryti \xc4\xaftak\xc4\x85 Maroko vystymuisi. 1195 m. Marinidai, vadovaujami Maksijaus, dalyvavo \xc5\xa1ventame kare prie\xc5\xa1 ispanus ir buvo Almochad\xc5\xb3 s\xc4\x85jungininkai. XII a. prad\xc5\xbeioje gentis \xc4\xafsitvirtino ryt\xc5\xb3 Maroke, tarp Figigo ir Mulujos ir Za (Mulujos intakas) upi\xc5\xb3. tada niekas negal\xc4\x97jo nusp\xc4\x97ti, kad \xc5\xa1ie neturtingi klajokliai taps Maroko \xc5\xa1eimininkais.\n_START_SECTION_\nKovos su Almochad\xc5\xb3 dinastija\n_START_PARAGRAPH_\n1214 m. po kalifo Muhamedo Anasyro mirties, Marinid\xc5\xb3 vadas Abdal Chakas I-is pasinaudojo Almochad\xc5\xb3 dinastijos nuosmukiu (Marok\xc4\x85 vald\xc4\x97 jaunas kalifas Abu Jakubas Jusufas II ir po pralaim\xc4\x97jimo prie Las Navaso de Toloso Almochadai buvo silpni) 1215 m. u\xc5\xbekariavo derlingas Tel Atlaso lygumas. 1216 m. Abdal Chakas sumu\xc5\xa1\xc4\x97 Almochad\xc5\xb3 armij\xc4\x85 prie Tazos, o 1217 m. rugs\xc4\x97j\xc4\xaf ir prie Feso. Po \xc5\xa1i\xc5\xb3 pergali\xc5\xb3 Marinidams priklaus\xc4\x97 visos kaimo vietov\xc4\x97s, o Almochadai \xc4\xafsitvirtino miestuose, bet tur\xc4\x97jo mok\xc4\x97ti duokl\xc4\x99 Marinidams. 1248 m. kalifas Ali Asaidas puol\xc4\x97 Zajanidus, vadovaujamus Abu Jahijos I-ojo (Abu Yahya I bin Zayyan), Al\xc5\xbeyre, bet pakliuvo \xc4\xaf pasal\xc4\x85 ir \xc5\xbeuvo. Jo armijos liku\xc4\x8diai trauk\xc4\x97si atgal \xc4\xaf Marok\xc4\x85, bet tarp Mulujos up\xc4\x97s ir Gersifo miestelio buvo sutikti Marinid\xc5\xb3 armijos ir sunaikinti. Marinidai u\xc5\xbe\xc4\x97m\xc4\x97 Fes\xc4\x85, Taz\xc4\x85, Sal\xc4\x99, Rabat\xc4\x85, Meknes\xc4\x85 ir lygumas iki Um ar-Rbijos. 1269 m. spal\xc4\xaf Marinid\xc5\xb3 armija, vadovaujama Abu Jusufo Jakubo, u\xc5\xbe\xc4\x97m\xc4\x97 Marake\xc5\xa1\xc4\x85. Taip atsirado Marinid\xc5\xb3 dinastijos valstyb\xc4\x97 su sostine Fesu.\n_START_SECTION_\nMarinid\xc5\xb3 valstyb\xc4\x97s klest\xc4\x97jimo metai\n_START_PARAGRAPH_\n1276 m. netoli Feso buvo pastatytas naujasis Fesas (Fes Jdid), kuris tapo administracine ir karine Marinid\xc5\xb3 sostine. Sultonas papuo\xc5\xa1\xc4\x97 \xc5\xa1\xc4\xaf rajon\xc4\x85 gra\xc5\xbeiais pastatais, buvo pastatyta gynybin\xc4\x97 siena, Did\xc5\xbeioji me\xc4\x8det\xc4\x97, r\xc5\xabmais, turgus, pirtys ir gyvenamieji namai. Iki 1307 m. Marinidai jau buvo \xc4\xafsitvirtin\xc4\x99 vidurio Magrebe. Ali I Abdal Hasano valdymo metais, Marinid\xc5\xb3 dinastija pasiek\xc4\x97 savo galyb\xc4\x97s pik\xc4\x85. 1337 m. buvo u\xc5\xbeimtas Al\xc5\xbeyras. 1340 m. baland\xc5\xbeio 5 d. Ali I-is Abdal Hasanas j\xc5\xabros m\xc5\xab\xc5\xa1yje prie Gibraltaro nugal\xc4\x97jo krik\xc5\xa1\xc4\x8dionis ir apsupo Tarif\xc4\x85, bet spalio 30 d. pralaim\xc4\x97jo m\xc5\xab\xc5\xa1\xc4\xaf prie Rio Salado (Battle of Rio Salado) jungtinei Portugalijos ir Ispanijos armijai. 1347 m. rugs\xc4\x97jo 15 d. Ali I-is u\xc5\xbe\xc4\x97m\xc4\x97 Tunis\xc4\x85. Bet 1348 m. baland\xc4\xaf sukilo vietin\xc4\x97s arab\xc5\xb3 gentys ir Ali I-is buvo priverstas b\xc4\x97gti i\xc5\xa1 Tuniso. Antr\xc4\x85 kart\xc4\x85 \xc4\xaf Tunis\xc4\x85 sugr\xc4\xaf\xc5\xbeo Abu Inanas Farisas 1357 m. ir Marinidai vald\xc4\x97 vis\xc4\x85 Magreb\xc4\x85.'